Forslag til Rådets direktiv om ændring af direktiv 70/524/EØF om tilsætningsstoffer til foderstoffer og direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF (98/C 155/12) (EØS-relevant tekst) KOM(1998) 216 endelig udg. - 98/0131(CNS)

(Forelagt af Kommissionen den 8. april 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til artikel 14 i Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF (1) fastsætter Rådet de gebyrer, der skal opkræves for godkendelse af virksomheder og mellemhandlere;

ifølge artikel 6 i Rådets direktiv 70/524/EØF af 23. november 1970 om tilsætningsstoffer til foderstoffer (2), senest ændret ved direktiv 97/72/EF, kan den indberettende medlemsstat opkræve et gebyr for gennemgang af den dokumentation, der vedrører EF-registrering af tilsætningsstoffer til foderstoffer; Rådet fastsætter gebyrets størrelse;

ved en undersøgelse af, hvordan de pågældende tjenesteydelser finansieres i de enkelte medlemsstater har det vist sig, at fastsættelsen af et EF-gebyr vil være et uforholdsmæssigt omfattende indgreb i medlemsstaternes gældende ordninger for gebyropkrævning; derudover varierer medlemsstaternes omkostninger i forbindelse med sådanne tjenesteydelser ganske betragteligt, især på grund af de store forskelle i lønomkostningerne;

for at undgå fordrejning af konkurrencevilkårene bør Rådet dog fastsætte harmoniserede regler for beregning af gebyrerne;

direktiv 70/524/EØF og 95/69/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

1. Artikel 6, stk. 2, i direktiv 70/524/EØF affattes således:

»Rådet, der træffer afgørelse med kvalificeret flertal på forslag af Kommissionen, fastsætter inden den 1. oktober 1999 regler for beregning af de gebyrer, der er nævnt i stk. 1.«

2. Artikel 14 i direktiv 95/69/EF affattes således:

»Rådet, der træffer afgørelse med kvalificeret flertal på forslag af Kommissionen, fastsætter inden den 1. april 1998 regler for beregning af de gebyrer, der skal opkræves for godkendelse af virksomheder og mellemhandlere.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den [31. marts 1998]. De underretter straks Kommissionen herom. Når medlemsstaterne vedtager de nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 332 af 30.12.1995, s. 15.

(2) EFT L 270 af 14.12.1970, s. 1.